រដ្ឋមន្ត្រីក្រសួងបរិស្ថានកម្ពុជាជួបសំណេះសំណាលជាមួយប្រជាជនមូលដ្ឋានមកពីសហគមន៍តំបន់ការពារធម្មជាតិ អំឡុងពេលឯកឧត្តមរដ្ឋ​មន្ត្រី​បំពេញទស្សនកិច្ច

ទៅកាន់តំបន់ទេសភាពខ្ពង់រាបភាគខាងកើត

*ឯក​ឧត្តម​ សាយ សំអាល់ រដ្ឋមន្ត្រី​ក្រ​សួង​ប​រិស្ថា​ន សម្តែង​ការគាំទ្រក្នុង​​ការ​ពង្រឹង​​ការ​អភិវឌ្ឍ​សហគមន៍ និង​ជួយ​ជម្រុញ​ផែនការ​អភិវឌ្ឍ​មូល​ដ្ឋាន ដើម្បី​បង្កើន​ជីវ​ភាព​រស់នៅ​របស់​ប្រ​ជា​ជន​។*

​

ស្រុកកោះញែក ខេត្តមណ្ឌលគិរី៖ នាថ្ងៃទី២១​ ខែមករា​ ឆ្នាំ២០២០ ឯកឧត្តម សាយ សំអាល់ រដ្ឋមន្រ្តីក្រសួងបរិស្ថានបានអញ្ជើញបំពេញទស្សនកិច្ចនៅ ស្នាក់ការត្រពាំងធ្មៀរ ស្ថិតនៅក្នុងដែនជម្រកសត្វព្រៃស្រែពក ដែលមានចម្ងាយប្រហែល ១០០ គីឡូម៉ែត្រពីក្រុងសែនមនោរម្យ ជាទីដែលលោកបានជួបសំណេះសំណាលជាមួយអ្នកចូលរួមសរុបចំនួន ៣០០ នាក់ ដែលរួម​មាន​អ្នកតំណាងមកពី សហគមន៍តំបន់​ការ​ពារ​ធម្ម​ជាតិ​ (CPAs) ចំនួន ១៨ មានទីតាំងនៅក្នុងដែនជម្រកសត្វព្រៃស្រែពកនិងភ្នំព្រេច សមាជិកនៃគណៈអភិបាលខេត្ត មន្ទីរបរិស្ថានខេត្ត អាជ្ញាធរមូលដ្ឋាន ឧទ្យានុរក្ស ក្រុមការងារអនុវត្តច្បាប់ បុគ្គលិកអង្គការ WWF-កម្ពុជា តំណាងម្ចាស់ជំនួយនិងដៃគូគម្រោងសហគមន៍។ ក្នុងជំនួបពិភាក្សានេះ ឯកឧត្តម សាយ សំអាល់ បានស្តាប់របាយការណ៍និង​ព័ត៌មានបច្ចុប្បនភាព ក៏បានពិភាក្សាការងារស្តីពីអំពីផែនការនានាពាក់ព័ន្ធនឹងការគ្រប់គ្រងធនធានធម្មជាតិដោយសហគមន៍។

ឯកឧត្តមរដ្ឋមន្រ្តីបានមានប្រសាសន៍ថា៖ “រាជរដ្ឋាភិបាលកម្ពុជា មានគោលបំណងលើកកម្ពស់ការបង្កើតប្រាក់ចំណូលដល់សហគមន៍មូលដ្ឋានបន្ថែមលើការពឹងផ្អែកលើការប្រមូលផលអនុផលព្រៃឈើបែបប្រពៃណី ដោយជំរុញ​​ឱ្យ​មានការបង្កើតឱកាសថ្មីៗសម្រាប់ការប្រកបរបរចិញ្ចឹមជីវិត ជាពិសេសក្នុងផ្នែកអេកូទេសចរណ៍ប្រកបដោយចីរភាព និងកសិកម្ម។ ជាឧទាហរណ៍ ប្រជាជនក្នុងសហគមន៍អាចទទួលបាននូវការបណ្តុះបណ្តាលជំនាញចិញ្ចឹមនិងគ្រប់គ្រងសត្វសម្រាប់ផ្គត់ផ្គង់ទីផ្សារក្នុងមូលដ្ឋាន។”

ឯកឧត្តម លី សាមិ​ សមាជិកក្រុមប្រឹក្សាខេត្តមណ្ឌលគិរី​បានមានប្រសាសន៍ក្នុងកិច្ចប្រជុំថា អាជ្ញាធរខេត្តនិងអាជ្ញាធរមូលដ្ឋានទាំងអស់បានសហការយ៉ាងសកម្មជាមួយដៃគូជាមួយភាគីពាក់ព័ន្ធសំខាន់ៗសម្រាប់ការអភិវឌ្ឍមូលដ្ឋាន រួមមានប្រជាពលរដ្ឋក្នុងសហគមន៍ អង្គការជាតិ និង​អន្តរជាតិ និងភាគីក្នុងវិស័យឯកជន ក្នុងក៏រាប់បញ្ចូលផងដែរនូវគម្រោងអភិវឌ្ឍន៍ពាក់ព័ន្ធនឹងការគ្រប់គ្រងធនធានធម្មជាតិដោយសហគមន៍។ ឯកឧត្តមបានមានប្រសាសន៍ថា៖ “ខេត្តមណ្ឌលគិរីមានសក្តានុពលខ្ពស់សម្រាប់អេកូទេសចរណ៍ ជាពិសេសទេសចរណ៍មើលសត្វព្រៃ ព្រោះតំបន់ធម្មជាតិក្នុងខេត្តនេះជាទីជម្រករបស់សត្វព្រៃសំខាន់ៗ និងសត្វរងគ្រោះថ្នាក់ជាសាកលជាច្រើនប្រភេទដូចជា សត្វទន្សោង ខ្ទីង រមាំង ដំរីអាស៊ី ខ្លារខិន ក្ងោក និងត្រយ៉ងយក្សជាដើម។ យើងចាំបាច់ត្រូវចូលរួមការពារបេតិកភណ្ឌធនធានធម្មជាតិដែលមិនអាចកាត់ថ្លៃបានទាំងនេះ ដើម្បីឱ្យខេត្តមណ្ឌលគិរីក្លាយជាគោលដៅទេសចរណ៍ពិភពលោក ហើយសហគមន៍ជាផ្នែកស្នូលមួយនៃកិច្ចខិតខំប្រឹងប្រែងរួមគ្នានេះ។”

នៅក្នុងបរិបទនេះ ក្រសួងបរិស្ថាននិងអាជ្ញាធរខេត្តមណ្ឌលគិរីបានផ្តល់សិទ្ធិស្របច្បាប់ក្នុងការគ្រប់គ្រងធនធានធម្មជាតិ ជូនដល់ប្រជាជនសហគមន៍ចំនួន ១៤ ៩២៩ នាក់​ ដែលក្នុងនោះចំនួន៤១%ជាស្រ្តី ដើម្បីប្រើប្រាស់និងគ្រប់គ្រងប្រកបដោយនិរន្តរភាពសម្រាប់រយៈពេល១៥ឆ្នាំ នូវសហគមន៍​តំបន់​ការ​ពារ​ធម្ម​ជាតិចំនួន ១៦ គ្របដណ្តប់លើផ្ទៃដីព្រៃទំហំ ៥៣ ១១៤ ហិកតា ក្នុងដែនជម្រកសត្វព្រៃស្រែពក និងភ្នំព្រេច។

អង្គការ WWF-កម្ពុជា បាននិងកំពុងសហការគាំទ្រយ៉ាងជិតស្និទ្ធជាមួយក្រសួងបរិស្ថាន អាជ្ញាធរខេត្តមណ្ឌលគិរី មន្ទីរបរិស្ថានខេត្តមណ្ឌលគិរី និងអង្គការមិនមែនរដ្ឋាភិបាលជាដៃគូ ក្នុងការរៀបចំបង្កើត និងផ្តល់សិទ្ធិជាម្ចាស់គ្រប់គ្រងដល់សហគមន៍តំបន់ការពារធម្មជាតិទាំងនេះចាប់តាំងពីឆ្នាំ២០០៦មកម្លេះ ក្នុងគោលដៅដើម្បីពង្រឹង និងបង្កើនប្រសិទ្ធភាពសម្រាប់ការគ្រប់គ្រងធនធានព្រៃឈើ និងការអភិរក្សសត្វព្រៃនិងជីវៈចម្រុះនៅក្នុងសហគមន៍​តំបន់​ការ​ពារ​ធម្ម​ជាតិទាំងអស់នេះ ដែលជាការរួម​ចំណែកដល់ការអភិវឌ្ឍសហគមន៍ប្រកបដោយនិរន្តរភាព។

លោក សេង ទៀក នាយកអង្គការ WWF-កម្ពុជា បានមានប្រសាសន៍ថា៖ “សហគមន៍​អាច​បង្កើត​ និង​អនុ​វត្ត​ផែនការសម្រាប់ការគ្រប់គ្រងធនធានធម្មជាតិនៅក្នុងសហគមន៍របស់ពួកគេ ហើយពួកគេក៏អាចប្រមូល និងកែច្នៃ​ផល​អនុផលព្រៃឈើ (NTFPs) ប្រកបដោយនិរន្តរភាព ក៏ដូចជាផ្តួចផ្តើមគំនិតក្នុងការបង្កើតគម្រោងអេកូទេសចរណ៍សត្វព្រៃ ដូចជាការផ្តល់សេវាកម្មបដិសណ្ឋារកិច្ចដោយបែបផ្ទះស្នាក់សហគមន៍ ការផ្តល់សេវាកម្មជូនភ្ញៀវទេសចរមើលសត្វព្រៃក្នុងតំបន់ព្រៃសហគមន៍របស់ខ្លួនជាដើម ដើម្បីទទួលបានប្រាក់ចំណូលក្នុងការផ្គត់ផ្គង់ជីវភាពរស់នៅឲ្យប្រសើរឡើង។”

ដោយមានការគាំទ្រថវិកាពី ទីភ្នាក់ងារជំនួយអាមេរិក (USAID) និងសហភាព​អឺរ៉ុប(EU) និងBMZ អង្គការ WWF-កម្ពុជា បាននិងកំពុងធ្វើការជាមួយ មជ្ឈមណ្ឌលអប់រំច្បាប់សម្រាប់សហគមន៍ (CLEC) អង្គការភូមិខ្ញុំ(MVi) អង្គការ Oxfam ក្រុមអភិវឌ្ឍន៍ជនបទកម្ពុជា(CRDT) វិទ្យាស្ថានស្រាវជ្រាវនិងអភិវឌ្ឍន៍ជនបទកម្ពុជា (CIRD) និង ក្រុមហ៊ុនViamo ដើម្បីផ្តល់ការបណ្តុះបណ្តាលជំនាញ អនុវត្តគម្រោងលើក​កម្ពស់​ជីវ​ភាពរស់នៅរបស់ប្រជាជន ការអប់រំបរិស្ថាន ក្នុងគោលដៅរួមចំណែកដល់ការគ្រប់គ្រងសហគមន៍តំបន់ការពារធម្មជាតិប្រកបដោយប្រសិទ្ធភាព។

លោក វិល ប៊ុនធា ប្រធានបណ្តាញសហគមន៍អភិរក្សធនធានធម្មជាតិថ្នាក់តំបន់ភាគខាងកើតទន្លេមេគង្គ បាន​រៀប​រាប់​អំពី​ការ​ចូល​រួម​របស់​ប្រជាពលរដ្ឋ​ក្នុងសហគមន៍តំបន់ការពារធម្មជាតិ ក្នុងគម្រោងលើកកម្ពស់ការចិញ្ចឹមជីវិត ដោយក្នុងនោះមានទទួលបាននូវការអប់រំស្តីពីបរិស្ថាន ការទទួលបាននូវការបណ្តុះបណ្តាលជំនាញ​អនុវត្តបច្ចេក​ទេស​កសិ​កម្ម​ប្រកប​ដោយ​និរន្ត​រភាព ក្នុង​ការជំរុញផល​ស្រូវ ម្រេច បន្លែ​ផ្សេងៗឲ្យមាន​ផលិតភាពខ្ពស់ ក៏ដូចជាទទួលបាននូវជំនាញបច្ចេកទេស សម្រាប់ការប្រមូលផលនិងកែច្នៃផល​អនុផលព្រៃឈើដោយមិនធ្វើឱ្យប៉ះពាល់ដល់បរិស្ថាន និងការគ្រប់គ្រងធនធានធម្មជាតិប្រកបដោយនិរន្តរភាព។

ក្រៅ​ពី​​ការអនុវត្តគម្រោងលើកកម្ពស់ជីវភាព សមាជិកសហគមន៍តំបន់ការពារធម្មជាតិនីមួយៗ ក៏រួមចំណែកក្នុងការដើរល្បាតព្រៃជាប្រចាំដោយសហការជាមួយក្រុមការងារអនុវត្តច្បាប់របស់ក្រសួងបរិស្ថាននិងអាជ្ញាធរមូលដ្ឋាននៃសហគមន៍​តំបន់​ការ​ពារ​ធម្ម​ជាតិរបស់ខ្លួនផងដែរ​ដើម្បីទប់ស្កាត់បទល្មើសព្រៃឈើ និងដកអន្ទាក់ចេញពីព្រៃក្នុងតំបន់ការពារ។ លោក ប្រោយ​ ខ្វើក ប្រធានសហគមន៍តំបន់​ការពារធម្ម​ជាតិ​ត្រពាំងក្អើម បានមានប្រសាសន៍ថា៖ “ការដើរល្បាតជាប្រចាំនៅក្នុងសហគមន៍តំបន់​ការពារធម្ម​ជាតិ​មានសារៈសំខាន់ណាស់ព្រោះធនធានធម្មជាតិគឺជាឆ្នាំងបាយរបស់សមាជិកសហគមន៍ទាំងអស់ ទាំងជំនាន់បច្ចុប្បន្ននិងជំនាន់ក្រោយៗទៀត” ។

លោក ក្លេ​មេន បេកឃឺស៍ (Clemens Beckers) អនុព័ន្ធគ្រប់គ្រងផ្នែកធនធានធម្មជាតិ និងការប្រែប្រួលអាកាសធាតុ ប្រតិភូនៃសហភាពអឺរ៉ុបប្រចាំកម្ពុជា បានមានប្រសាសន៍ថា៖ “ការចូលរួមរបស់សហគមន៍មូលដ្ឋានក្នុងនោះរាប់បញ្ចូលទាំងសហគមន៍ជនជាតិដើមភាគតិចផងដែរ ដើម្បីគ្រប់គ្រងធនធានធម្មជាតិនិងអភិរក្សជីវៈចម្រុះដោយនិរន្តភាពនៅក្នុងតំបន់ការពារ គឺជាធាតុដ៏សំខាន់មួយនៃការអភិវឌ្ឍប្រកបដោយបរិយាប័ន្ន​ ចូលរួមលើកកម្ពស់អភិបាលកិច្ចមូលដ្ឋានល្អ។ លោកមានប្រសាសន៍ទៀតថា៖ “ប្រជាជនសហគមន៍ដើរតួនាទីជាកម្លាំងចលករសំខាន់មួយក្នុងការការពារធនធានព្រៃឈើ ព្រោះសហគមន៍ជាអ្នករស់នៅក្នុង​ និងនៅក្បែរសហគមន៍តំបន់ការពារ និងជាអ្នកដែលពឹងអាស្រ័យដោយផ្ទាល់លើធនធានធម្មជាតិសម្រាប់ផ្គត់ផ្គង់ការចិញ្ចឹមជីវិតរបស់ពួកគេក្នុងរយៈពេលយូរអង្វែង។”

នៅក្នុងកិច្ចសំណេះសំណាលនោះផងដែរ ឯកឧត្តម សាយ សំអាល់ ក៏​បាន​ទទួល​ស្គាល់​និង​វាយ​តម្លៃ​ខ្ពស់​ចំពោះ​រាល់  
​សមិទ្ធ​ផល​ដែល​សម្រេច​បាន​ក្នុង​រយៈ​ពេ​ល​ ៥ ឆ្នាំ​កន្លង​មក ​ដោយ អង្គការ WWF-កម្ពុជា ក្រោមការឧបត្ថម្ភថវិកាពី BMZ សហភាពអឺរ៉ុប និងទីភ្នាក់ងារជំនួយអាមេរិក USAID និងកិច្ចសហការជាមួយអង្គការជាដៃគូទាំងអស់ក្នុងការអនុវត្តគម្រោងសហគមន៍។ ឯកឧត្តមរដ្ឋមន្រ្តីក៏បានមានប្រសាសន៍លើកទឹកចិត្តដល់អាជ្ញាធរខេត្តទាំងអស់ឱ្យសហការយ៉ាងជិតស្និទ្ធជាមួយក្រសួងបរិស្ថាន បណ្តាដៃគូអភិវឌ្ឍ និងភាគីពាក់ព័ន្ធទាំងអស់ដើម្បីគាំទ្រដល់សមាជិកសហគមន៍មូលដ្ឋានដើម្បីជួយពួកគាត់សម្រេចបាននូវគម្រោងអភិវឌ្ឍន៍សហគមន៍ ក៏ដូចជាការការពារជីវៈចម្រុះ និងធនធានធម្មជាតិនៅក្នុងតំបន់ព្រៃទេសភាពភាគខាងកើតផងដែរ។

###

សម្រាប់​ព័ត៌​មាន​បន្ថែម​ សូម​ទាក់ទង៖

លោក ទេព អស្នារិទ្ធ​ ប្រធានកិច្ចការសាធារណៈ និងគ្រប់គ្រងព័ត៌មាននៃ​អង្គ​ការ​ WWF-កម្ពុជា​

អ៊ី​ម៉េល​៖ [asnarith.tep@wwf.org.kh](mailto:asnarith.tep@wwf.org.kh)

កំណត់​សម្គាល់​សម្រាប់​នាយក​និពន្ធ​៖

* អង្គ​ការ​ WWF-កម្ពុជា​ ធ្វើការជាមួយក្រសួងបរិស្ថាន អាជ្ញាធរខេត្ត អាជ្ញាធរមូលដ្ឋានក្នុងខេត្តមណ្ឌលគិរី និងសហគមន៍ដែលពឹងផ្អែកលើព្រៃឈើ ដើម្បីគាំទ្រដល់ការគ្រប់គ្រងតំបន់ការពារធម្មជាតិក្នុង​ដែនជម្រកសត្វព្រៃស្រែពកនិងដែនជម្រកសត្វព្រៃភ្នំព្រេច ដែលមានផ្ទៃដីព្រៃឈើចំនួន ៦០០.០០០ ហិចតា។ ដោយមានការគាំទ្រថវិកាពី WWF-Belgium, WWF-US, USAID, WWF-Sweden, WWF-Germany, BMZ, EU through WWF International និងសហការជាមួយគម្រោង​កាំ​ប៉ាស (CAMPAS) យើងបាន និងកំពុងធ្វើការងាទាក់ទងនឹងការចូលរួមការពារ និងស្រាវជ្រាវអំពីសត្វព្រៃ ការអនុវត្តច្បាប់រួមទាំងការពង្រឹងសមត្ថភាពរបស់អាជ្ញាធរក្នុងការអនុវត្តច្បាប់ក្នុងនិងក្រៅតំបន់ការពារ ការពង្រឹងសមត្ថភាពសហគមន៍ក្នុងការគ្រប់គ្រងធនធានធម្មជាតិប្រកបដោយនិរន្តរភាពក្នុងតំបន់ការពារ និងការចូលរួមលើកកម្ពស់ការយល់ដឹងអំពីបរិស្ថាននិងអភិបាលកិច្ចធនធានធម្មជាតិក្នុងខេត្តមណ្ឌលគិរី​ផងដែរ។
* ចាប់តាំងពីឆ្នាំ២០០៦ អង្គ​ការ​ WWF-កម្ពុជា បាននិងកំពុងធ្វើការជាមួយរដ្ឋាភិបាល និងដៃគូអង្គការក្រៅរដ្ឋាភិបាលដើម្បីបង្កើតនិងផ្តល់អំណាចដល់សហគមន៍តំបន់ការពារធម្មជាតិ តាមរយៈការសម្របសម្រួលការអភិវឌ្ឍរចនាសម្ព័ន្ធនិងលក្ខណៈវិនិច្ឆ័យសហគមន៍តំបន់ការពារធម្មជាតិ គាំទ្រដល់ការវាយតម្លៃធនធានធម្មជាតិនៅក្នុងសហគមន៍តំបន់ការពារធម្មជាតិ និងការកំណត់ព្រំដែនតំបន់​ការ​ពារ​របស់ពួកគាត់ គាំទ្រដល់ការអភិវឌ្ឍផែនការគ្រប់គ្រងធនធានធម្មជាតិ ការពង្រឹងសមត្ថភាពនិងការផ្តល់ឧបករណ៍ចាំបាច់សម្រាប់ការគ្រប់គ្រងធនធានធម្មជាតិប្រកបដោយប្រសិទ្ធភាពរួមទាំងការចូលរួមក្នុងការប្រយុទ្ធប្រឆាំងបទល្មើសទាក់ទងនឹងធនធានធម្មជាតិ ការផ្តល់ការគាំទ្រដល់ការអភិវឌ្ឍជីវភាពរស់នៅរួមមានផលិតកម្មកសិកម្ម និងផលិតផលអនុផលព្រៃឈើ និងការផ្តល់ជំនួយខ្នាតតូចដល់សហគមន៍តំបន់ការពារ​ធម្មជាតិ​នីមួយៗ​ សម្រាប់ការអនុវត្តផែនការគ្រប់គ្រងធនធានធម្មជាតិរបស់ពួកគាត់។ អង្គ​ការ​ WWF-កម្ពុជា ក៏បាននិងកំពុងអនុវត្តជាបន្តបន្ទាប់នូវការអប់រំបរិស្ថាន ការលើកកម្ពស់ជីវភាពនិងគម្រោងសហគ្រាសសហគមន៍ដោយចាប់ដៃគូជាមួយមជ្ឈមណ្ឌលអប់រំច្បាប់សម្រាប់សហគមន៍(CLEC) អង្គការភូមិខ្ញុំ(MVi) អង្គការ Oxfam និងគម្រោងACCESS ។

អំពី​អង្គ​ការ​ WWF-កម្ពុជា​

អង្គ​ការ​ WWF-កម្ពុជា​ បាន​បង្កើត​ឡើង​នៅ​ក្នុង​ប្រទេស​កម្ពុជា​ក្នុង​ឆ្នាំ​ ១៩៩៨ ដែល​ជា​ផ្នែក​មួយ​នៃ​អង្គ​ការ WWF ក្នុង​មហា​តំបន់​ទន្លេ​មេគង្គ​។ បេសកកម្ម​របស់​អង្គ​ការ​ WWF គឺ​ធា​នា​ឱ្យ​មាន​ការ​ចូល​រួម​គាំ​ទ្រ​ពី​មនុស្ស​គ្រប់​រូប​ដើម្បី​ធ្វើ​ការ​អភិរក្ស​នូវ​ជី​វៈ​ចម្រុះ​ដ៏​សម្បូរ​បែប​នៅ​ក្នុង​ព្រះ​រា​ជា​ណា​ចក្រ​កម្ពុជា​។ អង្គ​ការ​ WWF-កម្ពុជា​ នឹង​ជម្រុញ​ឱ្យ​មាន​ឱ​កាស​ថ្មី​ៗជា​ច្រើន​ដែល​ផ្តល់​ផល​ប្រយោជន៍​ដល់​មនុស្ស និង​ធ្វើ​ឱ្យ​ប្រសើរ​ឡើង​នូវ​កម្រិត​ជីវ​ភាព​របស់​ប្រជា​ពល​រដ្ឋ​ក្នុង​មូល​ដ្ឋាន ព្រម​ទាំង​ចូល​រួម​កាត់​បន្ថយ​ភាព​ក្រី​ក្រ តាម​រយៈ​ការ​លើក​ទឹក​ចិត្ត​ឱ្យ​មាន​ការ​ប្រើ​ប្រាស់​ធន​ធាន​ធម្ម​ជាតិ​ប្រកប​ដោយ​និរន្តរ​ភាព​។ សម្រាប់​ព័ត៌មាន​លម្អិត​ សូម​ចូល​ទៅ​កាន់​គេហទំព័រ​របស់​អង្គ​ការ​​ WWF-កម្ពុជា​៖ wwf.org.kh